यूक्रेनी बच्चों को वापस भेजो; पुतिन ने बीच में रोका, बोले- हम उनकी रक्षा कर रहे
Russia Ukraine War Update - यूक्रेन के राष्ट्रपति जेलेंस्की से मुलाकात के बाद शनिवार को अफ्रीकन लीडर्स रूस के सेंट पीटर्सबर्ग पहुंचे। यहां उन्होंने राष्ट्रपति व्लादिमीर पुतिन से मुलाकात की। पुतिन के साथ बैठक के दौरान साउथ अफ्रीका के राष्ट्रपति सिरिल रामाफोसा
यूक्रेन के राष्ट्रपति जेलेंस्की से मुलाकात के बाद शनिवार को अफ्रीकन लीडर्स रूस के सेंट पीटर्सबर्ग पहुंचे। यहां उन्होंने राष्ट्रपति व्लादिमीर पुतिन से मुलाकात की। पुतिन के साथ बैठक के दौरान साउथ अफ्रीका के राष्ट्रपति सिरिल रामाफोसा ने कहा कि यूक्रेन में कैसे भी करके ये जंग अब रुकनी चाहिए।
रामाफोसा ने पुतिन को चेतावनी देते हुए कहा कि जंग का अफ्रीकी देशों पर बुरा प्रभाव पड़ रहा है। इसे कूटनीति और बातचीत के जरिए सुलझाना होगा। बैठक के दौरान रामाफोसा ने दोनों देशों से एक-दूसरे के वॉर प्रिजनर्स को छोड़ने और रूस से यूक्रेन के क्षेत्रों से लाए गए बच्चों को वापस भेजने को कहा।
इस पर पुतिन ने रामाफोसा को बीच में काटते हुए बोला कि वो बच्चे डरे हुए हैं। रूस उन बच्चों की रक्षा कर रहा है। उन्हें जंग से दूर रखने और एक बेहतर भविष्य के लिए जंग के मैदान से हटाया गया है।
रामाफोसा बोले- हमारा मैसेज साफ, ये जंग अब खत्म होनी चाहिए
पुतिन ने कहा कि हम यूक्रेन से बातचीत के लिए तैयार हैं लेकिन वो कभी भी जंग रोकने के लिए बात करने को राजी नहीं होता है। चर्चा के दौरान रामाफोसा ने कहा- इस जंग को कभी न कभी खत्म होना ही होगा। कोई भी लड़ाई हमेशा के लिए जारी नहीं रह सकती है। मैं आज सभी अफ्रीकी नेताओं के साथ यहां एक साफ मैसेज लेकर आया हूं कि हम चाहते हैं अब ये जंग खत्म की जाए।
इसके लिए रामाफोसा ने 10 पॉइंट पीस प्लान भी साझा किया। जंग की वजह से यूक्रेन से अनाज के एक्सपोर्ट पर बुरा असर पड़ा है और रूस से भी फर्टीलाइजर्स का निर्यात नहीं हो पा रहा है। इसका खामियाजा सबसे ज्यादा अफ्रीकी देशों को ही भुगतना पड़ रहा है।
पुतिन ने अफ्रीकी देशों की सराहना की
इसके अलावा पुतिन ने जंग में अफ्रीकी देशों के न्यूट्रल स्टैंड की भी सराहना की। बता दें कि रूस पहुंचने से पहले 7 अफ्रीकी देशों के नेता शुक्रवार को यूक्रेन पहुंचे थे। इन देशों में साउथ अफ्रीका, मिस्र, कोमोरोस, सेनेगल, जाम्बिया, यूगांडा और रिपब्लिक ऑफ कॉन्गो के लीडर्स शामिल थे। इनका लक्ष्य जंग को रोकना और दोनों देशों में संधि करवाना था।
जेलेंस्की ने अफ्रीका के पीस प्लान को बेतुका बताया था
उन्होंने यूक्रेन के राष्ट्रपति वोलोदिमीर जेलेंस्की से भी जंग रोकने की अपील की थी। उन्होंने कहा था- हम जंग को लेकर यूक्रेन की भावनाओं और उनके स्टैंड को समझते हैं लेकिन इस वक्त सबसे ज्यादा जरूरी जंग को रोकना है।
बैठक के बाद जेलेंस्की ने कहा था- रूस के साथ तब तक कोई बातचीत नहीं हो सकती, जब तक उसकी सेना हमारे अधिकार क्षेत्र से वापस नहीं लौट जाती। ये जंग तभी खत्म होगी जब रूस हमें हमारी जमीन लौटा देगा। अफ्रीकन लीडर्स के पीस प्लान पर जेलेंस्की ने कहा कि उनकी शर्तें बेतुकी हैं।
अफ्रीकी लीडर्स के पहुंचने वाले दिन रूस ने कीव पर किए थे हमले
अफ्रीकी लीडर्स के यूक्रेन पहुंचने के ठीक बाद रूस ने राजधानी कीव पर कई हमले किए थे। पूरे कीव में घंटों तक एयर सायरन्स बज रहे थे। इस पर यूक्रेन के विदेश मंत्री दिमित्रो कुलेबा ने कहा था कि ये हमले सबूत हैं कि रूस शान्ति नहीं जंग चाहता है। वहीं अफ्रीकी नेताओं ने पूरे यूरोप को चेतावनी दी थी कि इस जंग का असर अफ्रीका के 1.2-1.3 अरब लोगों पर पड़ रहा है।